Supermarket La Cocoș este singurul lanț de magazine 100% românesc care a reușit să intre în TOP 10 retaileri, clasament stabilit în funcție de cifra de afaceri.
Supermarket La Cocoș, fondat de familia Nica din Ploiești, a intrat în topul primelor zece lanțuri de magazine, după o creștere anul trecut de 36,5% a cifrei de afaceri, care a ajuns până la 974,3 milioane de lei, anunță economica.net.
Performanța este cu atât mai mare, cu cât vânzările celor trei magazine din Ploiești și Capitală au fost mai mari decât cele ale Supeco, unul dintre brandurile lanțului Carrefour, care are 27 de magazine în toată țara, primul deschis în 2014.
La Cocoș este un concept nou în piața din România, un format de magazin ce oferă două sau trei niveluri de prețuri pentru fiecare produs în funcție de cantitatea achiziționată.
Aceste magazine își desfășoară activitatea pe suprafețe mari, având la vânzare aproximativ 12.000 de produse din cele mai cunoscute și mai vândute produse din categorie.
Anul acesta va fi unul foarte important pentru Supermarket la Cocoș, care și-a anunțat extinderea în țară prin deschiderea a două noi magazine.
Astfel, primul magazin va fi deschis în în complexul comercial Brintex Discount Shopping Center, din Brașov, iar al doilea magazin va fi deschis în Pitești, în fosta locație a magazinului PIC.
” La Cocoş a alocat un buget de investiţii pentru 2024 în valoare de aproximativ 16 milione euro pentru deschiderea celor două magazine noi, din care 5,5 mil euro pentru cel de-al patrulea hipermarket din Braşov, iar restul pentru cel din Pitești. Aceste investiţii fac parte din planul de dezvoltare care prevede extinderea reţelei cu cinci unităţi noi în patru oraşe din Romania, până la sfârşitul anului 2025!“ a declarat recent Iulian Nica într-un interviu acordat Ziarului Financiar.
Anul acesta, Supermarket La Cocoș va stabili un nou record pentru comerțul românesc: atingerea unei cifre de afaceri de un miliard de lei.